ru ru ru hbs_cyr ky ky ky ky ky ky ky ky ky ky ky ky ky ky ky ru tt ky ky ky ky ky ky ky ky ky ky ky ky ru ky ky ru ky ru ru ru ru ru ru ru ru ru bg ru ru ru ru ru ru ru
Кол менен жазылган мына ушул чакан макаланы көтөргөн караколдук эки адам - К.Асаналиев менен Ж.Анапияев 25-апрель күнү түштөн кийин, редакция жамааты 27-апрель, жума күнү жарык көрүүчү гезиттин жаңы санын даярдап жатканда менин кабинетимдин астанасын атташты. Капкайда жаткан Караколдон жаңылбай-жазбай "Алиби" гезитин издеп таап келгени, мени албетте, бир топ кубантып койгонун да айтпасам болбос.
Жазгандарын окусам данек бар экен. Элеттин куулук-шумдукту жуутпаган, көргөнүн көргөндөй, укканын уккандай кабыл алган энөө карылар буудайды чардан ажырата алышпай, ага дараметтери жетпей, "Ата Мекен" партиясынын өзөгүнө кеткен доо булардын да жүрөгүн сайгылап, көңүлдөрүн оорутуп турганы жазгандарынан эле көрүнүп турбайбы.
"Эң оболу - элдин ишеними менен бийликке келишкен бийлик бутактарына дагы деле элдин үнү жетпей жаткандыгы өтө өкүнүчтүү" экендигин ошол "бутактарда" "таранчыдай таранып" конуп отурушкан мамкызматкерлер, алардын төбөсүнөн караган Алмазбек, Асылбек, Өмүрбек деген азаматтарыбыз аңдап-билер бекен? Ай таңым бар.
Себеп дегенде, Алмазбек Атамбаевге Жантөрө Сатыбалдиев менен Фарид Ниязовдун "чыпкасынан" өтмөйүн, Асылбек Жээнбеков менен Өмүрбек Бабановго да тиешелүү "чыпкалардан" өтмөйүн караламан калктын кайгы-касиретин козгогон бир да кабар жетпесин мен жакшы эле билип калдым. Кезеги келгенде Сатыбалдиев менен Ниязов экөө жөнүндө да өзгөчө сөз болор, азырынча кулактарына дат баскан сыргалардан иле туралы. Эмне үчүн экендиктерин өздөрү жакшы түшүнүшөт деп ойлойм.
Караколдук азаматтардын "эл арасында иренжиткен пикирди пайда кылган инсандарды кызматка коюуда этият болууга бийликтегилерибиз качан үйрөнүшөт?"- деген көкөйгө көк таштай тийген суроосуна ачык эле "эч качан" деп ачык айтып коюубуз жөндүү болор деп ойлойм. Кайсы гана бийлик бутагын алып караба, бул суроого жоопту иргилтпей өзүң эле таап аласың. Баягы "сай сагызган сайда бар" деген элдик ыр эсиңерде болсо керек. Ошентип, "сай сагызгандардын" баары азыр шакылыктап Акүй менен Көк үйдүн ичинде учуп, доорон сүрүп жүргөн кербездери, Атамбаев, Бабанов, Жээнбековдордун, анан албетте "коалиция" аттуу "кожолордун бирикмелеринин" шарапатынан улам.
Анан "Алибинин" кеңсесине келген эки аксакалды (алардын сүрөттөрүн силер сол жактан көрүп турасыңар) түкшүмөлгө түшүргөн үчүнчү маселе - "жакынкы күндөрдөгү ызы-чуулуу терс көрүнүштөрдүн бири - бакыйган саясий партияларыбыздын бири "Ата Мекендеги" окуя болду. Бирөөнүн үй-бүлөсү бирөөнө түнт токой" демекчи, бул партиянын ички турмушу көбүбүз үчүн эле бүдөмүк. Ошондой болсо да "жылкы теппей, жылаан чакпай" туруп эле партиянын эки мүчөсүн тез эле катардан чыгарып салышы эмнеден болду экен?" деп аргасыз ойлонот экенсиң.
Ырас, Ө.Абдырахманов Манаска байланыштуу жагымсыз ойлорун айткан сымал өөдө-төмөн сүйлөп коймою бар эле, ал эми Р.Жээнбековчу? Карапайым жарандарды ойлонткон жагдайлар дал ушулар".
Мына ушул суроолор жалаң эле караколдук карапайым карыларды ойлонтуп жатабы же чындык, адилеттик издеген, алардын учугун табууга аракет жасаган бүтүндөй кыргызстандыктарды түйшөлтүүдөбү?
"Ата Мекен" партиясынын абройуна кара так түшүргөн бул окуяны болтурбай коюуга болот беле? Анан аргасыздан өзүнөн-өзү калкып чыккан дагы бир суроо: бир партиянын катарынан эки адамдын чыгарылышы ошончолук эле трагедиябы?
Анан, мен өзүмө-өзүм ачык дагы, жабык дагы берүүчү мыйзамдуу дагы бир суроо: партиядан чыгарылган ошол эки "тартип бузуучунун бири менин бул дүйнөдөгү дагы, эгер бар болсо тиги дүйнөдөгү дагы эң жакын адамым болсо, көп адамдарды жарга такаган ушул окуяга мен калыс, адамгерчиликтүү ой-пикиримди, позициямды билдире аламбы? Ушул убакытка чейин бул маселенин үстүндө көп ойлондум, көп толгондум. Өзүмдүн акыл көрөңгөмдү, билим көрөңгөмдү, адамдык, жарандык парасатымды, турмушка болгон көз-карашымды таразалап-талдап отуруп акыр аягында "билдирүүгө милдеттүүмүн" деген жыйынтыкка келдим.
Бул көз карашымды мен караколдук эки адамдан да жаап-жашырбастан, өзүмдүн ким экенимди ачык эле айттым. Ошондуктан, "Ата Мекен" партиясындагы жиктешүү жөнүндөгү өз пикиримди мен бүтүндөй гезит окурмандарына билдирип, жеткирүүнү өз милдетим катары эсептейм.
Өмүрбек Текебаев - кыргыз саясат айдыңындагы эң табышмактуу, сырткы өзүн алып жүрүүсү менен ички чыныгы жан дүйнөсү, ички баалуулуктары бири-бирине дал келбеген, эки башка уюлдагы адам. Ал алдына койгон максаттарына жетүү үчүн кандай гана кадамдарга болбосун барууга даяр экендигинен, анүчүн өзүнүн катарында жүргөн адамдарды каалагандай пайдаланууга даяр экендигинен, өзүнүн жасаган ар бир ишин, кадамын өзүн даңазалоого гана багыттап тургандыгынан мен эч убакта шектенбей тургандай жолду басып өткөм.
Бакиев бийлиги көпчүлүгүбүздүн сары изибизге чөп салып, баскан ар бир кадамыбызды аңдып, артыбыздан тыңшап турган 2008-2009-жылдары Ө.Текебаевдин жанында бүгүнкү "кыйышпас соратниктеринен" кимиси бар эле? Туратбек Мадылбеков менен Алманбет Шыкмаматовдон, партиясында болбосок да, басса-турса караан болуп жанында Сабыр Муканбетов, Аликбек Жекшенкулов, Бабырбек Жээнбековдон башка ким калды эле?
Ошол убактардагы Ө.Текебаевдин А.Жекшенкулов экөөбүзгө, Т.Балтабаев экөөбүзгө айткан сөздөрүн унутууга болобу? Мен эч убакта Ө.Текебаевдин "Алиби", "Ачык саясат" гезиттеринин журналисттеринин туулган күндөрүнө чейин келип жүргөн учурларын унутпайм. Себеби, бири-бирибизге ишеним арткан, мүмкүнчүлүгүбүздүн болушунча бири-бирибизди колдогон, адамдык ариетти баарынан бийик койгон эң кымбат күндөрүбүз, эң кымбат учурларыбыз ошол убактарда болуп, Бакиевдердин бийлиги менен кошо куйругун түйүп, Кыргызстандан качып чыгып кетиптир.
Акыркы убактарда коомдук турмушубузду байкап отурсак "ырынан чыры көп" болгон көрүнүштөр көбөйүп бара жатат.
Бир туруп саясий партиялардын ич ара ыйкы-тыйкысы ырбаса, бирде бийликтегилердин өзүндөгү келишпестиктер, ал аз келгенсип бүгүн бул жерде, эртең тигил жерде митингдер чыгууда. Тынч турмуш, жай чарбачылык менен алектенүү элибиздин көзүнөн учкан заман болду. Окуяларга көз чаптырып, аларга өзүнчө баа берип, түркүн жыйынтыктарга такаласың. Эң оболу - элдин ишеними менен бийликке келишкен бийлик бутактарына дагы да элдин үнү жетпей жаткандыгы өтө өкүнүчтүү. Азыр деле мурдагыдай эле президентке же премьерге жазган каттар аларга жетпестен, бери жактагы бөлүмдөр аркылуу сен өзүң үстүнөн арызданып жаткан уюм же мекемеге футболчо тебилет, буга көп эле күбө болуудабыз.
Ал эми мындай көрүнүштөр улана берсе эртедир - кечтир бийликке болгон эл ишенимине доо кетээри бышык.
Ошондой эле кадр саясатындагы мүчүлүштүктөр дале болсо кайталанууда.
Сөзүбүз куру болбосун үчүн бир гана учурга токтоло кетүүнү туура таптык. Убагында Роза Отунбаева президент болуп турганда түз эфир аркылуу "Аскер кызматынын ардагерлерине болгон паектук каражаттар боюнча карызыбызды чукул арада төлөп кутулууга милдеттүүбүз" - деп маалымат берип жатса, экинчи бир түз эфирден ошо кездеги вице-премьер Атаханов Шамил мырза эч кандай мыйзамды көзгө илбей туруп, "бул пенсионерлер кошумча акча талап кылууда"- деп оозу - мурду кыйшайбай туруп жооп бергени эсибизден али чыга элек. Мына ушул жигит тармак боюнча кесипкөй болбосо да мамлекеттик коопсуздук кызматын бүгүн башкарып олтурат.
Деги эле эл арасында иренжиткен пикирди пайда кылган инсандарды кызматка коюуда этиет болууга бийликтегилерибиз качан үйрөнүшөт?
Жакынкы күндөрдөгү ызы-чуулуу терс көрүнүштөрдүн бири - бакыйган саясий партияларыбыздын бири "Ата Мекендеги" окуя болду. "Бирөөнүн үй-бүлөсү бирөөгө түнт токой" демекчи, бул партиянын ички турмушу көбүбүз үчүн эле бүдөмүк. Ошондой болсо да "жылкы теппей, жылан чакпай" туруп эле "партиянын эки мүчөсүн тез эле катардан чыгарып салышы эмнеден болду экен?" - деп аргасыз ойлонот экенсиң.
Ырас, Ө.Абдырахманов Манаска байланыштуу жагымсыз ойлорун айткан сымал өөдө-төмөн сүйлөп коймою бар эле, ал эми Р.Жээнбековчу? Карапайым жарандарды ойлонткон жагдайлар дал ушулар. Мындай кырдаалдан улам партиянын жетекчилиги тууралуу да кайчы пикирлер жаралууда. Элдин бир даары "Ө.Текебаев чындап эле чектен чыккан жеке бийлик жүргүзүп калганбы?"- десе, экинчилери "тигил азаматтардын дагы күнөөсү бардыр?" - деп баштары маң болууда. Кандай болгон күндө да партия түптөлгөндөн бери такай башында болгон жана кыйың кезеңдерде ийилип-сынбай чыдамдуулукту көрсөтүп келген Ө.Текебаев жөнүндөгү ой толгоолор басымдуулук кылууда.
Айталык, эгемендүүлүк алгандан бери Акаев, Бакиевдердин алдым-жуттум башкарууларынын убагында ачуу чындыкты тартынбай айтып, зордук-зомбулуктар менен тайманбай күрөшүп келгендиги баарыбыздын көз алдыбызда. Ошондой эле өлкөдөгү парламенттик - президенттик башкаруунун пайда болуп, калыптанышына дагы зор салымын кошкондугун унутпоо керек. Азыркы баш мыйзамыбыздын демилгечиси болуу менен ал мыйзамдын иштешине дагы салымын кошту.
Мамлекеттеги, коомубуздагы демократиялык баалуулуктардын сакталышы үчүн жан аябай күрөшүп келе жатат. Кандай жагдайда болбосун сөздү түз айтып, чындыкты баса белгилегендигине эчен жолу күбө болуудабыз.
Ошол себептүү көсөмдөр жөнүндө ой жүгүрткөнүбүздө алардын эмгегине этиет баа берүү менен көз жаздымда калтырбасак...
Кайыпбек Асаналиев, Жумалы Анапияев, "Ата Мекен"
партиясынын мүчөлөрү, эмгек ардагерлери
Бейшебай Муратов, эмгек ардагери, Каракол шаары